酬葉縣劉明府避地廬山言懷詒鄭錄事昆季苟尊師兼見贈之
作者：吳筠
朝代：唐

paragraphs: 明哲良罕遇，遇君輙思齊。
挺生著天爵，自可析人珪。
河洛初沸騰，方期掃虹霓。
時命竟未合，安能親鼓鼙。
從此罷飛鳧，投簪辭割雞。
驅車適南土，忠孝兩不暌。
廬嶽鎮江介，於焉愜林棲。
入門披綵服，出谷杖紅藜。
隱令舊閭里，而今復成躋。
鄭公解簪紱，華萼曜松谿。
賢哉苟徵君，滅跡爲圃畦。
顧已成非薄，忝茲忘筌蹄。
相觀對綠樽，逸思凌丹梯。
道泰我長往，時清君勿迷。
王孫且無歸，芳草正萋萋。